ágne vratapāstvé vratapā ítyagnirhí devā́nāṃ vratápatistásmādāhā́gne vratapāstvé vratapā íti yā táva tanūrmayyábhūdeṣā sā tváyi yò máma tanūstvayyábhūdiyaṃ sā máyi yathāyatháṃ nau vratapate vratānyánu me dīkṣā́ṃ dīkṣā́patirámaṃstā́nu tápastápaspatiríti tátpratyákṣamagnernírmucyate sa svéna satā̀tmánā yajate tásmādasyā́trāśnanti mānuṣo hi bhávati tásmādasyā́tra nā́ma gr̥hṇanti mānuṣo hi bhávatyátha yátpurā nā̀śnánti yáthā haviṣó hutasya nā̀śnīyā́devaṃ tattásmāddīkṣitásya nā̀śnīyādathā́trāṅgúlīrvísr̥jate